সৌরজগতেই রয়েছে এলিয়েন সভ্যতা! গবেষণায় মিলল ‘বিরাট’ প্রমাণ

ওয়েব ডেস্ক: পৃথিবীর বাইরে কি কোনও গ্রহে প্রাণের অস্তিত্ব (Existance Of Life) থাকতে পারে? এই প্রশ্নের উত্তর খুঁজতে আলাদা আলাদাভাবে বিভিন্ন অভিযান ও গবেষণা চালাচ্ছে বিভিন্ন দেশ। কিন্তু এখনও পর্যন্ত ভিনগ্রহে প্রাণের অস্তিত্বের বিষয়টি শুধুমাত্র কল্পনার স্তরেই রয়েছে। তবে এবার এক্ষেত্রে এক বড় সম্ভাবনার কথা শোনালেন মহাকাশ বিজ্ঞানীরা। সৌরজগতেই রয়েছে এমন এক স্থান, যেখানে প্রাণের অস্তিত্ব থাকতে পারে বলে অনুমান করছেন গবেষকরা। তবে কোনও গ্রহ নয়, শনির এক উপগ্রহকে ঘিরে তৈরি হয়েছে এই সম্ভাবনা।

জানা গিয়েছে শনির (Saturn) বরফে ঢাকা উপগ্রহ এনসেলাডাসে (Enceladus) প্রাণের অনুকূল পরিবেশ থাকতে পারে। সম্প্রতি ‘নেচার অ্যাস্ট্রোনমি’ পত্রিকায় প্রকাশিত এক গবেষণায় বলা হয়েছে, নাসার (NASA) ক্যাসিনি (Cassini) মহাকাশযানের সংগৃহীত তথ্য বিশ্লেষণ করে বিজ্ঞানীরা এনসেলাডাসের পৃষ্ঠ থেকে নির্গত ক্ষুদ্র বরফকণায় জটিল জৈব যৌগের উপস্থিতি শনাক্ত করেছেন। এই গবেষণা পরিচালনা করেছেন জার্মানির ইউনিভার্সিটি অব স্টুটগার্টের একদল বিজ্ঞানী, নেতৃত্বে ছিলেন গবেষক নোজায়ার খাওয়াজা (Nozair Khawaja)।

আরও পড়ুন: মহাজাগতিক অক্টোবর! একইদিনে দেখুন উল্কাবৃষ্টি ও বিরল ধূমকেতু

এই গবেষণায় দেখা গিয়েছে, শনির এই বরফাবৃত উপগ্রহের গড় তাপমাত্রা প্রায় মাইনাস ৩৩০ ডিগ্রি ফারেনহাইট। তবে বিজ্ঞানীদের ধারনা এনসেডালাসের বরফস্তরের নীচে একটি বিশাল উপসমুদ্র বা ভূগর্ভস্থ মহাসাগর রয়েছে। এর দক্ষিণ মেরুর কাছের ফাটল থেকে বেরিয়ে আসা জলীয় বাষ্পের প্লুম বা ফোয়ারাগুলো ইঙ্গিত দেয় যে, ওই মহাসাগরে হাইড্রোথার্মাল বা তাপীয় প্রক্রিয়া সক্রিয় রয়েছে। এই থেকেই অনুমান করা হচ্ছে যে সেখানে প্রাণের অস্তিত্ব থাকতে পারে।

নাসার ক্যাসিনি মহাকাশযান ২০০৮ সালে এমনই এক সক্রিয় প্লুমের মধ্য দিয়ে উড়ে যাওয়ার সময় এর কসমিক ডাস্ট অ্যানালাইজার যন্ত্রে নবগঠিত বরফকণার অস্তিত্ব ধরা পড়ে। গবেষকদের ব্যাখ্যা অনুযায়ী, এই বরফকণাগুলো শুধু জমাট বাঁধা জল নয়, বরং এতে রয়েছে ইস্টার এবং ইথারের মতো বিভিন্ন জৈব যৌগ, যেগুলো পৃথিবীতে জীবনের মৌলিক রাসায়নিক উপাদান হিসেবে বিবেচিত। তবে এনসেলাডাসে বাসযোগ্য পরিবেশ থাকলেই যে সেখানে জীবনের অস্তিত্ব আছে, তা এখনও নিশ্চিত নয়।